Likumprojekts

**Grozījumi Valsts aizsardzības mācības un Jaunsardzes likumā**

Izdarīt Valsts aizsardzības mācības un Jaunsardzes likumā (Latvijas Vēstnesis, 2020, 247A. nr.) šādus grozījumus:

1. Papildināt 2. pantu ar ceturto daļu šādā redakcijā:

"(4) Ministru kabinets nosaka kārtību, kādā nodrošina Jaunsardzes centra organizētajās nodarbībās un pasākumos drošību."

2. Izteikt 6. panta otro un trešo daļu šādā redakcijā:

"(2) Par jaunsargu instruktoru, kura amata pienākumos ietilpst valsts aizsardzības mācības priekšmeta īstenošana, var būt uz Jaunsardzes centru pārvietots profesionālā dienesta karavīrs vai ar Jaunsardzes centru darba tiesiskās attiecībās esošs profesionālā dienesta karavīrs, zemessargs, rezerves karavīrs vai Latvijas pilsonis, kurš pilda dienestu Iekšlietu ministrijas sistēmas iestādē vai pašvaldības policijā. Jaunsargu instruktors atbilst šādām izglītības un kvalifikācijas prasībām:

1) ir ieguvis vai iegūst augstāko izglītību un pedagoga profesionālo kvalifikāciju;

2) atbilst Bērnu tiesību aizsardzības likuma 72. panta piektajā un sestajā daļā noteiktajām prasībām, kā arī ir apguvis un papildina speciālās zināšanas bērnu tiesību aizsardzības jomā;

3) ir apguvis vai apgūst aizsardzības ministra noteiktos kursus, kas nepieciešami valsts aizsardzības mācības priekšmeta īstenošanai;

4) atbilst aizsardzības ministra noteiktajām veselības stāvokļa un fiziskās sagatavotības prasībām.

(3) Ja jaunsargu instruktors, kura amata pienākumos ietilpst valsts aizsardzības mācības priekšmeta īstenošana, ir sasniedzis dienestam Zemessardzē vai Nacionālo bruņoto spēku rezervē noteikto maksimālo vecumu vai 60 gadu vecumu un pilda dienestu Iekšlietu ministrijas sistēmas iestādē vai pašvaldības policijā, bet atbilst pārējām jaunsargu instruktora amatam noteiktajām prasībām, tostarp veselības stāvokļa un fiziskās sagatavotības prasībām, Jaunsardzes centra direktors, ņemot vērā amata pienākumu izpildes nepieciešamību, var pagarināt termiņu, līdz kuram jaunsargu instruktors ieņem amatu."

3. Aizstāt 7. panta trešajā daļā vārdu "nodrošina" ar vārdiem "var nodrošināt".

4. Izteikt 12. panta otro un trešo daļu šādā redakcijā:

"(2) Par jaunsargu instruktoru, kura amata pienākumos ietilpst jaunsargu interešu izglītības programmas īstenošana, var būt uz Jaunsardzes centru pārvietots profesionālā dienesta karavīrs vai ar Jaunsardzes centru darba tiesiskās attiecībās esošs profesionālā dienesta karavīrs, zemessargs, rezerves karavīrs vai Latvijas pilsonis, kurš pilda dienestu Iekšlietu ministrijas sistēmas iestādē vai pašvaldības policijā. Jaunsargu instruktors atbilst šādām izglītības un kvalifikācijas prasībām:

1) ir ieguvis vai iegūst augstāko izglītību un pedagoga profesionālo kvalifikāciju;

2) atbilst Bērnu tiesību aizsardzības likuma 72. panta piektajā un sestajā daļā noteiktajām prasībām, kā arī ir apguvis un papildina speciālās zināšanas bērnu tiesību aizsardzības jomā;

3) ir apguvis vai apgūst aizsardzības ministra noteiktos kursus, kas nepieciešami jaunsargu interešu izglītības programmas īstenošanai;

4) atbilst aizsardzības ministra noteiktajām veselības stāvokļa un fiziskās sagatavotības prasībām.

(3) Ja jaunsargu instruktors ir sasniedzis dienestam Zemessardzē vai Nacionālo bruņoto spēku rezervē noteikto maksimālo vecumu vai 60 gadu vecumu un pilda dienestu Iekšlietu ministrijas sistēmas iestādē vai pašvaldības policijā, bet atbilst pārējām jaunsargu instruktora amatam noteiktajām prasībām, tostarp veselības stāvokļa un fiziskās sagatavotības prasībām, Jaunsardzes centra direktors, ņemot vērā amata pienākumu izpildes nepieciešamību, var pagarināt termiņu, līdz kuram jaunsargu instruktors ieņem amatu."

5. Izslēgt 19. pantu.

6. Pārejas noteikumos:

izteikt 1. punktu šādā redakcijā:

"1. Šā likuma 12. panta otrās daļas 1. punkts stājas spēkā 2022. gada 1. septembrī.";

izslēgt 3. punktā skaitli un vārdu "19. un";

papildināt pārejas noteikumus ar 5. un 6. punktu šādā redakcijā:

"5. Ministru kabinets līdz 2021. gada 1. oktobrim izdod šā likuma 2. panta ceturtajā daļā minētos noteikumus.

6. Šā likuma 6. panta otrās daļas un 12. panta otrās daļas ievaddaļā noteiktā prasība, ka par jaunsargu instruktoru var būt uz Jaunsardzes centru pārvietots profesionālā dienesta karavīrs vai ar Jaunsardzes centru darba tiesiskās attiecībās esošs profesionālā dienesta karavīrs, zemessargs, rezerves karavīrs vai Latvijas pilsonis, kurš pilda dienestu Iekšlietu ministrijas sistēmas iestādē vai pašvaldības policijā, stājas spēkā 2022. gada 1. septembrī. Persona, kura līdz 2022. gada 1. septembrim pilda jaunsargu instruktoru pienākumus, bet neatbilst šā likuma 6. un 12. panta ievaddaļā noteiktajai prasībai, ir tiesīga turpināt pildīt jaunsargu instruktora amata pienākumus ne ilgāk kā līdz 2027. gada 1. septembrim."

Ministru prezidenta biedra,

aizsardzības ministra vietā –

vides aizsardzības un

reģionālās attīstības ministrs

A. T. Plešs